竹枝歌
作者：蘇軾
朝代：宋

paragraphs: 蒼梧山高湘水深，中原北望度千岑。
帝子南遊飄不返，惟有蒼蒼楓桂林。
楓葉蕭蕭桂葉碧，萬里遠來超莫及。
乘龍上天去無蹤，草木無情空寄泣。
水濱擊鼓何喧闐，相將扣水求屈原。
屈原已死今千載，滿船哀唱似當年。
海濱長鯨徑千尺，食人爲糧安可入。
招君不歸海水深，海魚豈解哀忠直。
吁嗟忠直死無人，可憐懷王西入秦。
秦關已閉無歸日，章華不復見車輪。
君王去時簫鼓咽，父老送君車軸折。
千里逃歸迷故鄉，南公哀痛彈長鋏。
三戶亡秦信不虛，一朝兵起盡讙呼。
當時項羽年最少，提劍本是耕田夫。
橫行天下竟何事，棄馬烏江馬垂涕。
項王已死無故人，首入漢庭身委地。
富貴榮華豈足多，至今惟有冢嵯峨。
故國淒涼人事改，楚鄉千古爲悲歌。